ABM ตั้งเป้าโกยยอดขาย “เชื้อเพลิงชีวมวล” ปี 66 แตะ 1 ล้านตัน
ABM ร่วมงาน Opportunity Day พร้อมวางเป้ายอดขายผลิตภัณฑ์ “เชื้อเพลิงชีวมวล” ปี 66 แตะ 1 ล้านตัน
ABM ร่วมงาน Opportunity Day พร้อมวางเป้ายอดขายผลิตภัณฑ์ “เชื้อเพลิงชีวมวล” ปี 66 แตะ 1 ล้านตัน
30 พ.ย. 2565

นางสาวธิญาดา เมฆพงษ์สาทร กรรมการผู้จัดการ พร้อมด้วย นายปองธรรม แดนวังเดิม รองกรรมการผู้จัดการ บริษัท เอเชีย ไบโอแมส จำกัด (มหาชน) หรือ ABM ร่วมนำเสนอข้อมูลผลประกอบการปี 2565 และทิศทางการเติบโตของกลุ่มบริษัทฯ ในงานบริษัทจดทะเบียนพบผู้ลงทุน (Opportunity Day) ผ่านช่องทางออนไลน์
นางสาวธิญาดา เปิดเผยว่า ผลการดำเนินงานประจำไตรมาส 3 สิ้นสุดวันที่ 30 กันยายน 2565 บริษัทฯ มีรายได้รวม จำนวน 708.47 ล้านบาท เพิ่มขึ้น จำนวน 139.89 ล้านบาท หรือ 24.60% เมื่อเทียบกับไตรมาสก่อน จากปริมาณการขายเชื้อเพลิงชีวมวลโดยรวมทั้งในและต่างประเทศเพิ่มขึ้น โดยมีกำไรจากการดำเนินในภาพรวม อยู่ที่ จำนวน 19 ล้านบาท และกำไรสุทธิ จำนวน 9.05 ล้าน (เนื่องจากการตั้งสำรองหนี้สงสัยจะสูญ 10 ล้านบาท)
ขณะเดียวกัน นายปองธรรม กล่าวว่า ในช่วงไตรมาส 3 ปี 2565 บริษัทฯ มียอดจำหน่ายผลิตภัณฑ์เชื้อเพลิงชีวมวลเติบโตค่อนข้างดี โดยมียอดจำหน่ายรวมอยู่ที่ 156,000 ตัน เพิ่มขึ้น 17% เมื่อเทียบกับไตรมาสก่อน และเพิ่มขึ้น 8% เมื่อเทียบกับช่วงเดียวกันของปีก่อน เนื่องจากความต้องการ (ดีมานด์) ในตลาดเพิ่มสูงขึ้น สำหรับไม้สับที่ขายและส่งออกสู่ต่างประเทศ มีปริมาณยอดขายสะสม 9 เดือน มากกว่า 4 แสนตัน หรือเพิ่มขึ้น 5% เมื่อเทียบกับช่วงเดียวกันของปีก่อน ส่วนกะลาปาล์ม และ Wood Pallet และผลิตภัณฑ์อื่นๆ ของบริษัทฯ มียอดขายยังเติบโตเพิ่มมากขึ้นอย่างต่อเนื่องเช่นกัน
สำหรับสัดส่วนรายได้ช่วง 9 เดือน (มกราคม – กันยายน 2565) อยู่ที่ จำนวน 1,884 ล้านบาท เพิ่มขึ้น 31% เมื่อเทียบกับช่วงเดียวกันของปีก่อน ในส่วนของกำไรขั้นต้น อยู่ที่ 273 ล้านบาท เพิ่มขึ้น 11% ทั้งนี้บริษัทฯ ได้ตั้งเป้ายอดขายผลิตภัณฑ์เชื้อเพลิงชีวมวลในปี 2566 อยู่ที่ 1 ล้านตัน